CELEX: 32020R0780
Language: lv
Date: 2020-06-12 00:00:00
Title: Komisijas Īstenošanas regula (ES) 2020/780 (2020. gada 12. jūnijs), ar ko Regulu (ES) Nr. 445/2011 un Īstenošanas regulu (ES) 2019/779 groza attiecībā uz pasākumiem, ar kuriem Covid-19 pandēmijas dēļ pagarina par tehnisko apkopi atbildīgo dzelzceļa struktūru dažu sertifikātu un dažu pārejas pasākumu derīguma termiņu (Dokuments attiecas uz EEZ)

15.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 188/8
               
            
         KOMISIJAS ĪSTENOŠANAS REGULA (ES) 2020/780
         (2020. gada 12. jūnijs),
         ar ko Regulu (ES) Nr. 445/2011 un Īstenošanas regulu (ES) 2019/779 groza attiecībā uz pasākumiem, ar kuriem Covid-19 pandēmijas dēļ pagarina par tehnisko apkopi atbildīgo dzelzceļa struktūru dažu sertifikātu un dažu pārejas pasākumu derīguma termiņu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu (ES) 2016/798 (2016. gada 11. maijs) par dzelzceļa drošību (1) un jo īpaši tās 14. panta 6. punktu,
         tā kā:
         
                     (1)
                  
                  
                     Dalībvalstis ir informējušas Komisiju par grūtībām Covid-19 pandēmijas ietekmē noteikto pasākumu dēļ atjaunināt dažus sertifikātus par tehnisko apkopi atbildīgām dzelzceļa struktūrām (“TAAS”).
                  
               
                     (2)
                  
                  
                     Kravas vagoniem, kas piegādāti atbilstoši Komisijas Regulai (ES) Nr. 445/2011 (2), kad to derīguma termiņš ir tikko beidzies vai tūlīt beigsies, TAAS sertifikātus vai sertifikātus, kas attiecas uz ārpakalpojumu sniedzējiem uzticētām apkopes funkcijām, atjaunināt varētu nebūt iespējams to pasākumu dēļ, kuri nepieciešami Covid-19 pandēmijas dēļ un kuri dažās dalībvalstīs ir noteikti no 2020. gada 1. marta. TAAS sertifikācijas iestādes jo īpaši varētu nebūt spējīgas laikus veikt visus sagatavošanās darbus, kas ir vajadzīgi TAAS sertifikācijas vai sertifikācijas, kas attiecas uz ārpakalpojumu sniedzējiem uzticētām apkopes funkcijām, atjaunošanai saskaņā ar Regulu (ES) Nr. 445/2011 vai – no 2020. gada 16. jūnija – saskaņā ar Komisijas Īstenošanas regulu (ES) 2019/779 (3).
                  
               
                     (3)
                  
                  
                     Lai nodrošinātu darbības turpināmību, saskaņā ar Regulu (ES) Nr. 445/2011 izdoto TAAS sertifikātu un sertifikātu, kas attiecas uz ārpakalpojumu sniedzējiem uzticētām apkopes funkcijām, derīguma termiņš, ja tas beidzas no 2020. gada 1. marta līdz 2020. gada 31. augustam, būtu jāpagarina vēl par sešiem mēnešiem. Tam nebūtu jāskar Regulas (ES) Nr. 445/2011 7. panta 7. punkta piemērošana, ja sertifikācijas iestāde konstatē, ka par tehnisko apkopi atbildīgā struktūra vairs neatbilst prasībām, pamatojoties uz kurām tai ticis izdots TAAS sertifikāts vai sertifikāts, kas attiecas uz ārpakalpojumu sniedzējiem uzticētām apkopes funkcijām.
                  
               
                     (4)
                  
                  
                     Covid-19 pandēmijas dēļ ir lietderīgi atvēlēt vairāk laika, lai varētu īstenot prasības par drošībai būtiskiem komponentiem un piemērot jaunu režīmu ritekļiem, kas nav kravas vagoni. Tāpēc Īstenošanas regulas (ES) 2019/779 pārejas noteikumi būtu jāpielāgo.
                  
               
                     (5)
                  
                  
                     Tāpēc Regula (ES) Nr. 445/2011 un Īstenošanas regula (ES) 2019/779 būtu attiecīgi jāgroza.
                  
               
                     (6)
                  
                  
                     Kopš 2020. gada 1. marta dažu TAAS sertifikātu derīguma termiņš jau varētu būt beidzies. Tāpēc, lai izvairītos no juridiskās nenoteiktības, TAAS sertifikātu derīguma termiņa pagarinājums būtu jāpiemēro no 2020. gada 1. marta.
                  
               
                     (7)
                  
                  
                     Šajā regulā paredzētie pasākumi ir saskaņā ar Eiropas Parlamenta un Padomes Direktīvas (ES) 2016/797 (4) 51. panta 1. punktā minētās komitejas atzinumu.
                  
               
                     (8)
                  
                  
                     Lai nodrošinātu šajā regulā paredzēto pasākumu efektivitāti, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 445/2011 7. panta 4. punktu aizstāj ar šādu:
            
                        “4.
                     
                     
                        Neskarot Komisijas Īstenošanas regulas (ES) 2019/779 (*1) 15. panta 6. punkta noteikumus, TAAS sertifikāta derīguma termiņš ir līdz pieciem gadiem. Sertifikāta turētājs nekavējoties informē sertifikācijas iestādi, ja notiek jebkādas būtiskas izmaiņas salīdzinājumā ar apstākļiem, kādi pastāvēja laikā, kad piešķirts sākotnējais sertifikāts, lai sertifikācijas iestāde varētu izlemt, vai šajā sertifikātā veikt izmaiņas, to atjaunināt vai atsaukt.
                     
                  
         
            2. pants
            Īstenošanas regulu (ES) 2019/779 groza šādi:
            
                        1)
                     
                     
                        regulas 15. panta 5. punktu aizstāj ar šādu:
                        
                                    “5.
                                 
                                 
                                    Visas struktūras, kuras ir atbildīgas par tādu ritekļu tehnisko apkopi, kas nav kravas vagoni un Direktīvas (ES) 2016/798 15. panta 1. punktā minētie ritekļi, un uz kurām neattiecas 2.–4. punkts, atbilstību šai regulai nodrošina ne vēlāk kā līdz 2022. gada 16. jūnijam.”;
                                 
                              
                  
                        2)
                     
                     
                        regulas 15. pantam pievieno šādu 6. punktu:
                        
                                    “6.
                                 
                                 
                                    Neskarot procedūru, ko sertifikācijas iestāde var veikt uz Regulas (ES) Nr. 445/2011 7. panta 7. punkta noteikumu pamata, saskaņā ar minēto regulu izdoto TAAS sertifikātu un sertifikātu, kas attiecas uz ārpakalpojumu sniedzējiem uzticētām apkopes funkcijām, derīgumu termiņu, ja tas beidzas no 2020. gada 1. marta līdz 2020. gada 31. augustam, pagarina vēl par sešiem mēnešiem.”;
                                 
                              
                  
                        3)
                     
                     
                        regulas 17. panta otro daļu aizstāj ar šādu:
                        
                                     
                                 
                                 
                                    “To piemēro no 2020. gada 16. jūnija. Savukārt 4. pantu piemēro no 2021. gada 16. jūnija un 15. panta 6. punktu – no 2020. gada 1. marta.”
                                 
                              
                  
         
            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 12. jūnijā
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 138, 26.5.2016., 102. lpp.
         
         
            (2)  Komisijas Regula (ES) Nr. 445/2011 (2011. gada 10. maijs), ar ko izveido sistēmu par kravas vagonu tehnisko apkopi atbildīgo struktūru sertifikācijai un izdara grozījumus Regulā (EK) Nr. 653/2007 (OV L 122, 11.5.2011., 22. lpp.).
         
            (3)  Komisijas Īstenošanas regula (ES) 2019/779 (2019. gada 16. maijs), ar ko paredz sīki izstrādātus par ritekļu apkopi atbildīgo struktūru sertifikācijas sistēmas noteikumus saskaņā ar Eiropas Parlamenta un Padomes Direktīvu (ES) 2016/798 un atceļ Komisijas Regulu (ES) Nr. 445/2011 (OV L 139 I, 27.5.2019., 360. lpp.).
         
            (4)  Eiropas Parlamenta un Padomes Direktīva (ES) 2016/797 (2016. gada 11. maijs) par dzelzceļa sistēmas savstarpēju izmantojamību Eiropas Savienībā (OV L 138, 26.5.2016., 44. lpp.).